b'\n_START_ARTICLE_\nR\xc4\x83zboiul de 100 de Ani\n_START_SECTION_\nCauze\n_START_PARAGRAPH_\nCauzele principale ale conflictului pot fi \xc3\xaemp\xc4\x83r\xc8\x9bite \xc3\xaen trei categorii: dispute teritoriale, preten\xc8\x9bii dinastice \xc8\x99i competi\xc8\x9bie economic\xc4\x83.\n_START_SECTION_\nDisputele teritoriale\n_START_PARAGRAPH_\nDisputele teritoriale vizau Aquitania (cunoscut\xc4\x83 \xc8\x99i cu denumirea de Guyenne), un ducat \xc3\xaen sud-vestul Fran\xc8\x9bei \xc8\x99i parte din regatul Fran\xc8\x9bei. Disputele teritoriale au ap\xc4\x83rut de la mijlocul secolului al XII-lea, o dat\xc4\x83 cu mariajul dintre Eleanor de Aquitania, mo\xc8\x99tenitoarea tronului ducal, \xc8\x99i Henric al II-lea al Angliei, regele Angliei care era \xc8\x99i duce al Aquitaniei. A\xc8\x99adar, \xc3\xaen ducele Aquitaniei, monarhii francezi angaja\xc8\x9bi, \xc3\xaencep\xc3\xa2nd cu Filip al II-lea, \xc3\xaentr-un proces de unificare teritorial\xc4\x83 \xc8\x99i limitare a autonomiilor regionale \xc8\x99i tendin\xc8\x9belor politice centrifuge, aveau un rival puternic, \xc3\xaen spatele c\xc4\x83ruia se afla for\xc8\x9ba economic\xc4\x83 a regatului Angliei. Din punctul de vedere al monarhiei franceze, care reu\xc8\x99ise deja s\xc4\x83 elimine controlul regelui Angliei asupra ducatului Normandiei (din 1204), situa\xc8\x9bia Aquitaniei era prioritar\xc4\x83. Dar problema era spinoas\xc4\x83 \xc8\x99i din perspectiva monarhiei engleze. Dup\xc4\x83 introducerea normelor feudo-vasalice \xc3\xaen secolele al XII-lea \xc8\x99i al XIII-lea, ca urmare a noilor idei despre proprietate \xc8\x99i rela\xc8\x9biile dintre seniorii de diferite ranguri elaborate \xc3\xaen nordul Italiei sub influen\xc8\x9ba redescoperirii dreptului roman, rela\xc8\x9bia dintre regele Fran\xc8\x9bei \xc8\x99i ducele Aquitaniei a fost pus\xc4\x83 \xc8\x99i \xc3\xaen termeni feudali. De\xc8\x99i referirile la Aquitania ca \xe2\x80\x9efief\xe2\x80\x9d al regelui Fran\xc8\x9bei aveau un caracter tehnic, strict juridic - Aquitania fiind o forma\xc8\x9biune statal\xc4\x83 cu o istorie \xc8\x99i tradi\xc8\x9bii de guvernare proprii, cu propriile legi \xc8\x99i cutume, etc., deci nu un \xe2\x80\x9edomeniu feudal\xe2\x80\x9d - avoca\xc8\x9bii regelui Fran\xc8\x9bei puteau acum invoca noile norme feudale pentru a justifica, \xc3\xaen anumite condi\xc8\x9bii, confiscarea ducatului. Este ceea ce s-a \xc3\xaent\xc3\xa2mplat \xc3\xaen 1294, c\xc3\xa2nd Eduard I al Angliei a fost citat de Filip al IV-lea al Fran\xc8\x9bei s\xc4\x83 apar\xc4\x83 \xc3\xaen fa\xc8\x9ba Parlamentului din Paris pentru a r\xc4\x83spunde unor acuza\xc8\x9bii asupra unei chestiuni de grani\xc8\x9b\xc4\x83. Eduard a refuzat; \xc3\xaen consecin\xc8\x9b\xc4\x83, regele Fran\xc8\x9bei a declarat ducatul confiscat. R\xc4\x83zboiul de grani\xc8\x9b\xc4\x83 care a urmat a fost indecis, iar \xc3\xaen 1303 s-a revenit la status quo-ul din 1294, dar tensiunile create de situa\xc8\x9bia Aquitaniei erau evidente. Conflictul din 1294-1297, de\xc8\x99i limitat \xc8\x99i de scurt\xc4\x83 durat\xc4\x83, constituie un precedent direct pentru R\xc4\x83zboiul de 100 de Ani. Regii Angliei vor dori o clarificare - \xc3\xaen sensul unei limit\xc4\x83ri - a obliga\xc8\x9biilor fa\xc8\x9b\xc4\x83 de regii Fran\xc8\x9bei decurg\xc3\xa2nd din de\xc8\x9binerea ducatului Aquitaniei.\n_START_SECTION_\nPreten\xc8\x9bii dinastice\n_START_PARAGRAPH_\nAcestor probleme li s-a mai ad\xc4\x83ugat, dup\xc4\x83 1328, \xc3\xaenc\xc4\x83 una: preten\xc8\x9biile dinastice ale regelui Angliei. Prin moartea lui Carol al IV-lea f\xc4\x83r\xc4\x83 urma\xc8\x99i direc\xc8\x9bi (1328), dinastia cape\xc8\x9bian\xc4\x83 se sf\xc3\xa2r\xc8\x99ise, iar drepturile dinastice cele mai solide la tronul Fran\xc8\x9bei le avea chiar regele Angliei, Eduard al III-lea - fapt doar \xc3\xaen aparen\xc8\x9b\xc4\x83 paradoxal, \xc8\x9bin\xc3\xa2nd seama de mariajele dinastice dintre Cape\xc8\x9bieni \xc8\x99i Plantagene\xc8\x9bi, care \xc3\xaei aduceau acum regelui Angliei temeiuri puternice pentru a viza tronul Fran\xc8\x9bei. Alegerea regelui Angliei ca rege al Fran\xc8\x9bei punea \xc3\xaens\xc4\x83 probleme insurmontabile pentru nobilimea \xc8\x99i \xc3\xaenaltul cler francez, tocmai din prisma \xc3\xaendelungatei rivalit\xc4\x83\xc8\x9bi dintre cele dou\xc4\x83 \xc8\x9b\xc4\x83ri \xc8\x99i a conflictelor recente. S-a optat a\xc8\x99adar pentru un candidat francez, contele de Valois - unchi al defunctului rege - \xc3\xaencoronat la Reims ca Filip al VI-lea. Alegerea a fost justificat\xc4\x83 prin invocarea, pentru prima oar\xc4\x83, a legii salice, care excludea transmiterea drepturilor dinastice pe linie matern\xc4\x83 - cazul lui Eduard al III-lea, a c\xc4\x83rui mam\xc4\x83 Isabela era sora ultimului rege cape\xc8\x9bian. Dup\xc4\x83 c\xc3\xa2\xc8\x9biva ani de negocieri \xc8\x99i taton\xc4\x83ri, \xc3\xaen cursul c\xc4\x83rora Eduard l-a recunoscut pe Filip drept rege al Fran\xc8\x9bei \xc8\x99i i-a depus omagiul ca duce al Aquitaniei, nu s-a putut ajunge la un consens \xc3\xaen privin\xc8\x9ba statutului \xc8\x99i obliga\xc8\x9biilor regelui Angliei \xc3\xaen calitatea sa de duce de Aquitania. \xc3\x8en acest context, Eduard p\xc4\x83rea dispus s\xc4\x83 re\xc3\xaenvie preten\xc8\x9biile sale dinastice la tronul Fran\xc8\x9bei, chiar dac\xc4\x83 doar \xc3\xaen scopul consolid\xc4\x83rii pozi\xc8\x9biei sale \xc3\xaen Aquitania - cucerirea \xc3\xaentregului regat al Fran\xc8\x9bei p\xc4\x83r\xc3\xa2nd la acel moment o cauz\xc4\x83 f\xc4\x83r\xc4\x83 sor\xc8\x9bi de izb\xc3\xa2nd\xc4\x83. \xc3\x8en 1337 Filip a declarat ducatul Aquitaniei confiscat sub pretextul unor acte de rebeliune ale lui Eduard. R\xc4\x83zboiului de 100 de Ani \xc3\xaencepuse.\n_START_SECTION_\nCauze economice\n_START_PARAGRAPH_\nConflictul poate fi v\xc4\x83zut \xc3\xaens\xc4\x83 \xc8\x99i ca unul economic. Aquitania ocupa o vast\xc4\x83 suprafa\xc8\x9b\xc4\x83 costier\xc4\x83, acoperind mare parte din accesul Fran\xc8\x9bei la oceanul Atlantic; porturi ca Bordeaux generau un venit fiscal important datorit\xc4\x83 comer\xc8\x9bului cu vin \xc8\x99i pe\xc8\x99te. De aici \xc8\x99i dorin\xc8\x9ba monarhiei franceze, aflat\xc4\x83 \xc3\xaentr-un proces de consolidare \xc8\x99i expansiune de mai bine de un veac, de a controla nu doar coastele Aquitaniei, ci \xc8\x99i ale provinciei vecine, Bretania. De altfel, Bretania va juca un rol important \xc3\xaen cursul R\xc4\x83zboiului de 100 de Ani. Din aceea\xc8\x99i perspectiv\xc4\x83 economic\xc4\x83 era vizat \xc8\x99i comitatul Flandrei, ale c\xc4\x83rui manufacturi de postav depindeau de comer\xc8\x9bul cu l\xc3\xa2n\xc4\x83 din Anglia; ori regii Fran\xc8\x9bei \xc3\xaencercaser\xc4\x83 s\xc4\x83-\xc8\x99i subordoneze total Flandra, cel mai recent cu doar dou\xc4\x83 decenii \xc3\xaen urm\xc4\x83, \xc3\xaen timpul lui Filip al IV-lea.\n_START_SECTION_\nVictorii engleze sub Eduard al III-lea: 1337\xe2\x80\x931360\n_START_PARAGRAPH_\nR\xc4\x83zboaiele purtate de Eduard al III-lea a fost prima faz\xc4\x83 a R\xc4\x83zboiului de o sut\xc4\x83 de ani \xc3\xaentre Fran\xc8\x9ba \xc8\x99i Anglia. Conflictul dinastic a fost cauzat de disputele legate de suveranitatea feudal\xc4\x83 francez\xc4\x83 asupra Aquitaine \xc8\x99i de preten\xc8\x9biile engleze asupra titlului regal francez. Regatul Angliei \xc8\x99i alia\xc8\x9bii s\xc4\x83i au dominat aceast\xc4\x83 faz\xc4\x83 a r\xc4\x83zboiului. Eduard al III-a a desf\xc4\x83\xc8\x99urat o campanie de succes \xc3\xaen Fran\xc8\x9ba, marcat\xc4\x83 de victorii precum B\xc4\x83t\xc4\x83lia de la Auberoche, B\xc4\x83t\xc4\x83lia de la Cr\xc3\xa9cy, precum \xc8\x99i asediul cet\xc4\x83\xc8\x9bii Calais. \xc3\x8entre anii 1346-1351, ac\xc8\x9biunile militare au fost reduse din cauza ciumei, numit\xc4\x83 \xe2\x80\x9eMoartea Neagr\xc4\x83\xe2\x80\x9d. \xc3\x8en 1356 englezii ob\xc8\x9bin victorie \xc3\xaen B\xc4\x83t\xc4\x83lia de la Poitiers, fiind luat prizonier regele francez Ioan al II-lea. \xc3\x8en 1360, a fost semnat Tratatul de Pace de la Bretigny, potrivit c\xc4\x83ruia regele englez a primit o treime din teritoriul Fran\xc8\x9bei, cu condi\xc8\x9bia c\xc4\x83 nu va r\xc3\xa2vni la tronul Fran\xc8\x9bei. Pacea a durat 9 ani.\n_START_SECTION_\nVictorii franceze sub Carol al V-lea: 1360\xe2\x80\x931400\n_START_PARAGRAPH_\nSuccesorul lui Ioan al II-lea al Fran\xc8\x9bei a fost un rege mare, Carol al V-lea, care a avut mai pu\xc8\x9bine scrupule, iar c\xc3\xa2nd r\xc4\x83zboiul a izbucnit din nou \xc3\xaen 1369 a fost mai bine pregatit, mai ales datorit\xc4\x83 generalilor s\xc4\x83i \xe2\x80\x93 Du Guesclin, Clisson \xe2\x80\x93 care fortificaser\xc4\x83 mai multe puncte de rezisten\xc8\x9b\xc4\x83 pe teritoriul francez \xc8\x99i elaboraser\xc4\x83 o strategie bazat\xc4\x83 pe evitarea luptei, l\xc4\x83s\xc3\xa2ndu-i pe englezi s\xc4\x83-\xc8\x99i epuizeze singuri for\xc8\x9bele. Aceast\xc4\x83 tactic\xc4\x83 a func\xc8\x9bionat at\xc3\xa2t de bine \xc3\xaenc\xc3\xa2t, f\xc4\x83r\xc4\x83 c\xc3\xa2\xc8\x99tigarea unor b\xc4\x83t\xc4\x83lii importante, francezii au recuperat treptat majoritatea teritoriilor cedate la Bretigny._NEWLINE_Cucerirea \xc8\x99i ocuparea unui imperiu continental dep\xc4\x83\xc8\x99eau for\xc8\x9bele Angliei, care "nu era destul de puternic\xc4\x83 \xe2\x80\x93 nici \xc3\xaen oameni, nici \xc3\xaen bani \xe2\x80\x93 ca s\xc4\x83 ocupe \xc3\xaen permanen\xc8\x9b\xc4\x83 primul loc \xc3\xaen Europa"._NEWLINE_\xc3\x8en fine, \xc8\x99i acesta-i faptul cel mai important, Anglia nu mai era st\xc4\x83p\xc3\xa2na m\xc4\x83rii, f\xc4\x83r\xc4\x83 de care \xc3\xaenceta s\xc4\x83 mai fie invulnerabil\xc4\x83. St\xc3\xa2ng\xc4\x83cia Prin\xc8\x9bului Negru, mai slab ca diplomat dec\xc3\xa2t ca soldat,_NEWLINE_dusese la alian\xc8\x9ba regelui Castiliei \xc8\x99i a regelui Fran\xc8\x9bei. Flota lui domina Golful Gasconiei \xc8\x99i Canalul M\xc3\xa2necii; nu numai c\xc4\x83 o flot\xc4\x83 englez\xc4\x83 a fost nimicit\xc4\x83 la La Rochelle, dar navele franceze intrau nestingherite pe Tamisa, flotilele franceze devastau ora\xc8\x99ele de pe coast\xc4\x83 \xc8\x99i incendiau satele de pescari. Singurul mijloc de ap\xc4\x83rare al Angliei consta \xc3\xaen a chema la arme popula\xc8\x9bia de coaste prin focuri aprinse pe \xc3\xaen\xc4\x83l\xc8\x9bimi - metod\xc4\x83 care permitea n\xc4\x83v\xc4\x83litorilor s\xc4\x83 debarce, s\xc4\x83 ac\xc8\x9bioneze \xc8\x99i s\xc4\x83 fug\xc4\x83._NEWLINE_Domnia lui Eduard al III-lea a luat sf\xc3\xa2r\xc8\x99it \xc3\xaen mod ru\xc8\x99inos \xc3\xaen 1377 \xc8\x99i, deoarece Prin\xc8\x9bul Negru murise cu un an \xc3\xaen urm\xc4\x83, tronul Angliei a fost mo\xc8\x99tenit de nepotul lui Eduard, b\xc4\x83iatul de 10 ani, Richard al II-lea ce avea s\xc4\x83 se confrunte cur\xc3\xa2nd cu o revolt\xc4\x83 a \xc8\x9b\xc4\x83ranilor \xc8\x99i cu alte probleme serioase._NEWLINE_Fran\xc8\x9ba ar fi putut foarte bine s\xc4\x83 profite de dificult\xc4\x83\xc8\x9bile englezilor \xc3\xaen timpul domniilor agitate ale lui Richard al II-lea \xc8\x99i Henric al IV-lea, momente \xc3\xaen care Anglia era incapabil\xc4\x83 s\xc4\x83 c\xc3\xa2\xc8\x99tige r\xc4\x83zboiul. \xc3\x8ens\xc4\x83, de\xc8\x99i o flot\xc4\x83 francez\xc4\x83 re\xc3\xaennoit\xc4\x83 a devastat coasta de Sud a Angliei la \xc3\xaenceputul domniei lui Richard al II-lea, monarhia francez\xc4\x83 a devenit \xc3\xaen cur\xc3\xa2nd la fel de incapabil\xc4\x83 ca \xc8\x99i rivala sa._NEWLINE_Carol al VI-lea al Fran\xc8\x9bei a venit la putere la v\xc3\xa2rsta de 12 ani \xc8\x99i a \xc3\xaennebunit \xc3\xaen tinere\xc8\x9be; \xc3\xaen cea mai mare parte a domniei sale de lung\xc4\x83 durat\xc4\x83 (1380-1422), Fran\xc8\x9ba s-a aflat sub controlul rudelor regale, care au pr\xc4\x83dat veniturile coroanei \xc8\x99i au avut numeroase divergen\xc8\x9be \xc3\xaentre ele.\n_START_SECTION_\nVictorii engleze sub Henric al V-lea: 1400\xe2\x80\x931422\n_START_PARAGRAPH_\n\xc3\x8en acest timp, \xc3\xaen fruntea Angliei, se afla un rege t\xc3\xa2n\xc4\x83r, ambi\xc8\x9bios \xc8\x99i r\xc4\x83zboinic, Henric al V-lea (1413-1422). \xc3\x8en 1415, Henric a trecut Canalul \xc8\x99i, sper\xc3\xa2nd s\xc4\x83 cucereasca Normandia, a \xc3\xaenceput asedierea \xc8\x99i capturarea portului cheie de la Plarfeur._NEWLINE_Deoarece aceasta era o opera\xc8\x9biune dificil\xc4\x83, \xc3\xaen octombrie, Henric s-a \xc3\xaendreptat spre nord-est pentru a petrece iarna la Calais. Ne\xc8\x99tiind \xc3\xaen ce pozi\xc8\x9bie se aflau francezii, acesta s-a pomenit fa\xc8\x9b\xc4\x83 \xc3\xaen fa\xc8\x9b\xc4\x83 cu o mare armata inamic\xc4\x83. Nereu\xc8\x99ind s\xc4\x83 ajung\xc4\x83 la un compromis cu francezii, a fost silit s\xc4\x83 lupte \xc3\xaen b\xc4\x83t\xc4\x83lia de la Azincourt; \xc3\xaen ciuda exemplelor de la Crecy \xc8\x99i Poitiers, armata francez\xc4\x83, atacat\xc4\x83 de-a lungul unui front \xc3\xaengust, sub o ploaie de s\xc4\x83ge\xc8\x9bi, nu a reu\xc8\x99it s\xc4\x83 str\xc4\x83pung\xc4\x83 ap\xc4\x83rarea englezilor._NEWLINE_B\xc4\x83t\xc4\x83lia de la Azincourt nu a contribuit direct la realizarea planului de cucerire al lui Henric_NEWLINE_\xc3\xaens\xc4\x83 i-a conferit un prestigiu important, incuraj\xc3\xa2ndu-i pe englezi s\xc4\x83 continuie r\xc4\x83zboiul. O alt\xc4\x83 consecin\xc8\x9b\xc4\x83 important\xc4\x83 a acestei b\xc4\x83t\xc4\x83lii a constat \xc3\xaen faptul c\xc4\x83 francezii nu mai doreau s\xc4\x83-l \xc3\xaent\xc3\xa2lneasc\xc4\x83 pe c\xc3\xa2mpul de lupt\xc4\x83 pe Henric, astfel, acesta \xc8\x99i-a petrecut doi ani asediind \xc8\x99i cucerind nestingherit ora\xc8\x99e din Normandia._NEWLINE_\xc3\x8en timp ce figura lui Henric se impunea, Ducele de Burgundia a renun\xc8\x9bat la neutralitate, form\xc3\xa2nd o alian\xc8\x9b\xc4\x83 cu inamicul; alia\xc8\x9bii au \xc3\xaenceput \xc3\xaen cur\xc3\xa2nd s\xc4\x83-\xc8\x99i exercite controlul asupra regelui Fran\xc8\x9bei \xc8\x99i asupra \xc3\xaentregii regiuni din nordul Loarei iar prin Tratatul de la Troyes (1420) s-a hot\xc4\x83r\xc3\xa2t c\xc4\x83s\xc4\x83toria lui Henric al V-lea cu fiica lui Carol al VI-lea, Caterina, urmand ca Henric s\xc4\x83 devina rege al Fran\xc8\x9bei dup\xc4\x83 moartea socrului s\xc4\x83u. Singura opozi\xc8\x9bie, din sudul Loarei, a fost sus\xc8\x9binut\xc4\x83 de fiul lui Carol VI, Dauphin, \xc3\xaens\xc4\x83 acesta a fost respins, fiind considerat bastard.'